
A kisgyermekkori idegennyelv-tanulás hatása az anyanyelv elsajátítására

Kulcsszavak: kognitív fejlődés; szociális készségek; metanyelvi tudatosság; digitális eszközök; korai nyelvoktatás
A dolgozat a kisgyermekkori idegennyelv-tanulás és az anyanyelv elsajátításának kölcsönhatását vizsgálja. A kutatás célja annak feltárása, hogy a korai nyelvoktatás milyen hatással van az anyanyelvi fejlődésre, illetve hogyan befolyásolja a gyermekek kognitív, szociális és érzelmi fejlődését. Két fő hipotézist fogalmaztam meg: (1) a korán megjelenő idegennyelvi hatások, megfelelő módszerekkel, pozitívan hatnak a nyelvtanulásra; (2) az idegennyelv-tanulás hozzájárulhat az anyanyelvi kompetenciák fejlődéséhez.
A kutatás elméleti és empirikus módszereken alapul. Az elméleti részben szakirodalmi áttekintést végeztem a témában, míg az empirikus vizsgálat során kérdőíves felmérésre támaszkodtam. Olyan pedagógusokat kérdeztem meg, akik napi szinten foglalkoznak idegennyelv-oktatással. A válaszok alapján értékeltem a korai nyelvtanulás hatásait.
Az eredmények megerősítik, hogy a kisgyermekkori idegennyelv-tanulás javítja a gyermekek kognitív képességeit, például a memóriát és a figyelmet, valamint fokozza a metanyelvi tudatosságot. Ezek a képességek nemcsak az idegennyelv, hanem az anyanyelv elsajátítását is támogatják. A többnyelvű gyermekek jellemzően kreatívabbak, jobb problémamegoldók és nyitottabb szociális készségekkel rendelkeznek. Az is kiderült, hogy a digitális eszközök hatékonyan segíthetik a nyelvi készségek fejlesztését interaktív, játékos formában.
A kutatás rávilágít arra, hogy a korai nyelvoktatás, különösen óvodai szinten, előnyös lehet mind nyelvi, mind kognitív szempontból. Az élményszerű, játékos módszerek alkalmazása a nyelvtanulást szórakoztatóbbá és hatékonyabbá teheti, miközben a kulturális sokszínűség iránti nyitottságot is erősíti. A megfelelő pedagógusok és módszerek kulcsfontosságúak a sikeres megvalósításhoz. Az eredmények alátámasztják, hogy a korai nyelvoktatás hosszú távon pozitív hatást gyakorolhat a gyermekek fejlődésére.



